負暄
作者：李復
朝代：宋

paragraphs: 朝坐前廡西，晚坐前廡東。
日當正午時，置榻兩楹中。
予生本多羸，憂患百箭攻。
三十已白髮，歲常苦嚴冬。
凝陰晝墐戶，擁火裘蒙茸。
寒氣深刺骨，有如嬰利鋒。
晨曦忽入牖，心喜舊疹空。
開門曝晴暖，暄酣春意融。
溫溫百骸舒，漸發兩頰紅。
乃知萬物生，陽德有全功。
天輪浩無際，冥冥轉洪濛。
盧敖遊八極，妄欲求初終。
卒然至濛谷，見呵鳶肩翁。
陽烏出扶桑，振轡馳六龍。
轉盼億萬里，夸父走追蹤。
遺策化鄧林，狂奔如捕風。
我今觀天運，四序周無窮。
東西逐日車，不出環堵宮。
上古有至人，御風登璇穹。
手挈日月行，返景回高舂。
陰陽在掌握，默坐與天通。
固知二子愚，可嘆如蠰蟲。